Foto’s: Helikopter val in CenturionDie toneel waar ‘n helikopter Donderdag (18 April 2019) in Centurion geval het. (Foto: Best Care-ambulansdienste) ŉ Helikopter het Donderdagmiddag langs die Zwartkop-gholflandgoed in Centurion geval. Luidens inligting deur Emer-G-Med het die voorval op die hoek van Ou Johannesburgweg en Ruimteweg gebeur. Xander Loubser, woordvoerder van Best Care-paramedici, is op die toneel en sê dit is blykbaar ŉ weermaghelikopter wat neergestort het. Twee mense is in die ongeluk beseer. Een van die mans het kritieke beserings opgedoen, terwyl die tweede persoon ernstig beseer is. Hulle word tans deur die weermag per helikopter na ‘n hospitaal vervoer. Charles Mabaso, woordvoerder van die Tshwane-nooddienste, het die voorval aan Maroela Media bevestig. Die oorsaak van die ongeluk is nie tans bekend nie. Simphiwe Dlamini, woordvoerder van die Suid-Afrikaanse Weermag, het by navraag gesê hy dra geen kennis van die voorval nie. Motoriste is versoek om die gebied te vermy.